| **Edvardas Bern-Džounsas** |
| --- |
|  |
| Gimė | 1833 m. rugpjūčio 28 d.Birmingemas |
| Mirė | 1898 m. birželio 17 d. (64 metai)Fulhamas, Londonas |
| Palaidotas (-a) | Rotingdenas, Rytų Saseksas |
| Tautybė | anglas |
|  |
| Veikla | XIX a. dailininkas |
|  |
|  **Vikiteka** | Edward Burne-Jones |

**Edvardas Bern-Džounsas** (angl. *Edward Coley Burne Jones*, 1826 − 1898 m.) – XIX a. Anglijos tapytojas, iliustratorius, vitražų ir gobelenų kūrėjas. Antrosios prerafaelitų kartos atstovas.

Biografija
----------

Edvardas Koulis Bern Džounsas gimė 1833 m. rugpjūčio 28 d. Birmingeme. Jo motina Elizabet mirė po kelių dienų. Tėvas bendravardis Edvardas buvo auksuotojas ir rėmų gamintojas. Vienuolikos metų E. Džounsas pradėjo mokytis Birmingemo Karaliaus Edvardo VI vardo mokykloje. 1853 m. jis pradėjo mokytis Ekseterio koledže Oksforde, kur susitiko ilgametį draugą ir bendradarbį, dizainerį Viljamą Morisą. 1855 m. E. Džounsas nusprendė tapti tapytoju. Dailininkas buvo beveik savamokslis, 1856 m. jį trumpai instruktavo Dantė Gabrielis Rosetis. Po susitikimo su D. G. Rosečiu E. Džounsas paliko koledžą jo nebaigęs. Maždaug tuo metu pradėjo naudoti Bern−Džounso pavardę (per brukšnelį). 1858 m. E. Bern-Džounsas prisijungė prie Hogarto vardo klubo Oksforde, 1859 m. lankėsi Italijoje. 1860 m. vedė Džordžianą Makdonald. 1862 m. su žmona keliavo antrą kartą į Italiją. Jį rėmė ir lydėjo įtakingas Anglijos dailės kritikas Džonas Raskinas. Dailininkas kūrė vitražus, dirbo draugo Viljamo Moriso architektūrinio dizaino firmoje. Jo vitražų yra Kristaus bažnyčioje Oksforde, Visų Šventųjų bažnyčioje Kembridže ir Trejybės bažnyčioje Bostone (Masačusetsas, JAV)

E. Bern-Džounsas išvystė nuosavą tapybos stilių vienydamas D. G. Rosečio įtakotą prerafaelitų dailę su Italijos klasikinės tapybos (Filipinas Lipis, Sandras Botičelis) bruožais. 1867 m. dailininkas apsigyveno Fulhamo rajone Londone, *The Grange* name. Ankstyvojoje kūryboje dailininkas labiau kūrė piešinius, akvareles. Maždaug nuo 1875 m. vis daugiau pradėjo skirti dėmesio aliejinei tapybai. 1877 m. jo kūriniai *Grosvenor* galerijoje susilaukė sėkmės. Dailininkas išpopuliarėjo ir buvo reprezentuotas 1878 m. Paryžiaus pasaulinėje parodoje. Tarp garsiausių jo darbų − „Auksiniai laiptai" (1880) ir „Karalius Kofetua ir varguolė" (1884, abu Teito galerijoje). Didelio formato paveikslų tapyboje jam padėjo asistentas Thomas Matthews Rooke (1842−1942). E. Bern-Džounsas kūrė dekoracinius dizainus pianinams, juvelyrikai, teatro kostiumus, iliustracijas ir, kartu su V. Morisu − gobelenus. 1885 m. dailininkas priimtas į Karališkąją akademiją, 1894 m. jam suteiktas baroneto titulas. Dailininkas paruošė 87 dizainus 1896 m. V. Moriso leidyklos išleistai „Džefrio Čoserio raštai" knygai. Edvardas Bern-Džounsas mirė 1898 m. birželio 17 d. Fulhame, palaidotas Rotingdeno miestelio, kur turėjo vasarnamį, kapinėse Rytų Sasekse. Po mirties dailininkas buvo labiau žinomas savo vitražų dizainais. Vienas didžiausių jo vitražų sukurtas Birmingemo Šv. Pilypo katedroje. Didelės jo kūrinių kolekcijos sukauptos Birmingemo dailės galerijoje ir Teito galerijoje Londone.

Darbų galerija
--------------

* „Persėjas ir Andromeda" (1876, Pietų Australijos dailės galerija, Adelaidė) „Persėjas ir Andromeda" (1876, Pietų Australijos dailės galerija, Adelaidė)
* „Širdies troškimai" iš serijos „Pigmalionas" (1878, Birmingemo muziejus ir dailės galerija) „Širdies troškimai" iš serijos „Pigmalionas" (1878, Birmingemo muziejus ir dailės galerija)
* „Auksiniai laiptai" (1880, Teito galerija, Londonas) „Auksiniai laiptai" (1880, Teito galerija, Londonas)
* „Karalius Kofetuja ir varguolė" (1884, Teito galerija, Londonas) „Karalius Kofetuja ir varguolė" (1884, Teito galerija, Londonas)
* „Burtininkas" (1896-98, Birmingemo muziejus ir dailės galerija) „Burtininkas" (1896-98, Birmingemo muziejus ir dailės galerija)
* gobelenas „Išminčių pagarbinimas" (Orsė muziejus, Paryžius) gobelenas „Išminčių pagarbinimas" (Orsė muziejus, Paryžius)
* vitražas „Geroji naujiena" (Vinčesterio katedra) vitražas „Geroji naujiena" (Vinčesterio katedra)

Nuorodos
--------

|  |  |
| --- | --- |
|  | **Vikiteka: Edward Burne-Jones** – vaizdinė ir garsinė medžiaga  |

* wikiart.org, E. Bern-Džounso kūriniai chronologine tvarka
* E. Bern-Džounso kūriniai Teito galerijoje
* khanacademy.org
* khanacademy.org

Šaltiniai
---------

* Encyclopaedia Britannica
* Birmingemo miesto tinklalapis Archyvuota kopija 2015-10-01 iš Wayback Machine projekto.
* wga.hu